महिला टोलीलाई ठूलो मौका
साफ महिला च्याम्पियनसिप २०२२ को फाइनल प्रवेश गर्ने होडमा नेपालले शुक्रबार परम्परागत प्रतिद्वन्द्वी भारतविरुद्ध प्रतिस्पर्धा गर्दै छ । अर्को सेमिफाइनलमा बंगलादेश र भुटान शुक्रबार नै भिड्दैछन् ।
काठमाडौँ — साफ महिला च्याम्पियनसिप २०२२ को फाइनल प्रवेश गर्ने होडमा नेपालले शुक्रबार परम्परागत प्रतिद्वन्द्वी भारतविरुद्ध प्रतिस्पर्धा गर्दै छ । अर्को सेमिफाइनलमा बंगलादेश र भुटान शुक्रबार नै भिड्दैछन् ।साफका पाँचै संस्करणमा च्याम्पियन भएको भारतलाई समूह चरणमा बंगलादेशले ३–० ले हराएको थियो । त्यसले भारतको अपराजित यात्रा २५ खेलमा टुंग्याइदियो । त्यसैले आयोजक नेपालले सेमिफाइनलमै भारतलाई प्रतिद्वन्द्वी पाएको हो । समूह ‘ए’ मा तीनै खल जितेर बंगलादेश पहिलो र दुई खेल जितेको भारत दोस्रोमा रहेका थिए । समूह ‘बी’ मा नेपाल पहिलो र भुटान दोस्रोमा रहे ।साफमा नेपाल चारपल्टको उपविजेता हो । सन् २०१६ को संस्करणको सेमिफाइनलमा नेपाललाई भारतले ३–१ ले हराएको थियो । त्यतिबेला पनि नेपाली टिम प्रशिक्षक कुमार थापाले सम्हालेका थिए । उनी ६ वर्षपछि महिला टिम सम्हाल्न आइपुग्दा पनि फाइनलअघि नै नेपालको भेट भारतसँग भएको छ । नेपाली टिमलाई दशरथ रंगशालामा केही सिनियर खेलाडीविना आइपुगेको भारतमाथि ऐतिहासिक जित रच्ने अवसर छ ।डेंगुबाट मुक्त भएर स्ट्राइकर सावित्रा भण्डारी मैदानमा फर्किने आस गरिएको छ । टिम राम्रै लयमा छ तर समूह चरणमा कमजोर टिमहरूसँग खेल्नुपरेकाले डिफेन्स र गोलकिपरको परीक्षण भएको छैन । प्रशिक्षक थापाको चिन्ता पनि यसैमा छ । मिडफिल्डर दीपा शाहीले रेनुका नगरकोटेको अनुपस्थितिमा राम्रो प्रदर्शन गरिरहेकी छन् । बंगलादेशविरुद्ध पूर्णतः असफल र फिक्का देखिएको भारतीय टिममा अनुभवी खेलाडीहरूको बाहुल्य छ । युरोपेली क्लबमा आबद्ध खेलाडीको साथ पाएको टिमलाई लयमा फर्काउने प्रयास गर्ने प्रशिक्षक सुरेन क्षेत्रीले बताएका छन् ।नेपालले साफका पाँचवटै भेटमा भारतविरुद्ध हार बेहारेको छ । यसपालि त्यो हारको शृंखला तोड्ने अवसर छ । भारत भने दक्षिण एसियाली महिला फुटबलमा आफ्नो प्रभाव कायम राख्न चाहन्छ । भारतविरुद्ध खेलेका १४ खेलमा नेपाली महिला टिमले १ खेलमात्रै जितेको छ, जुन हिरो महिला गोल्डकप २०१९ (भुवनेश्वर) मा हात पारेको थियो । दुई खेल बराबरी गरेको नेपालले ११ हार बेहारेको छ । पछिल्ला चारै भेटमा भारत विजयी भएको छ । भारतको उक्त लय काठमाडौंमा तोड्ने नेपाली टिमले प्रयास गर्नेछ ।आजका सेमिफाइनल खेलबंगलादेशविरुद्ध भुटान, १३ः०० बजेनेपालविरुद्ध भारत, १७ः ३० बजेदशरथ रंगशाला